Diari Oficial de la Generalitat Valenciana


Sumari del DOGV 8653, del 09-10-2019 (2019/9613)

DECRET 217/2019, de 7 d'octubre, del Consell, de concessió de la Distinció de la Generalitat a les institucions, entitats i organitzacions implicades en la resposta a la DANA de setembre de 2019.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9613


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 217/2019, de 7 d'octubre, del Consell, de concessió de la Distinció de la Generalitat a les institucions, entitats i organitzacions implicades en la resposta a la DANA de setembre de 2019. [2019/9613]  
 El Consell, mitjançant el Decret 177/2003, de 12 de setembre, va crear la Distinció de la Generalitat per a reconéixer la labor d'aquelles persones físiques i jurídiques que, en el desenvolupament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
Entre els dies 11 i 14 de setembre, la Comunitat Valenciana es va veure afectada per un temporal de pluges d'intensitat i extensió extraordinàries, acompanyades de forts vents i fenòmens costaners, com a conseqüència del fenomen atmosfèric conegut com a «depressió aïllada en nivells alts» (DANA).  
Les pluges torrencials, que en molts punts van arribar a acumular més de 250 litres per metre quadrat en menys de 24 hores, van donar lloc a inundacions que van produir la pèrdua irreparable de vides humanes, així com danys d'enorme gravetat en tota mena de béns públics i privats, habitatges, infraestructures, instal·lacions productives, explotacions agrícoles i ramaderes, vehicles, etc., que van afectar milers de ciutadans en més de seixanta municipis, principalment en la comarca alacantina del Baix Segura.  
La intervenció immediata i coordinada de les diverses institucions, entitats i organitzacions implicades en la prevenció de catàstrofes i la resposta davant de les emergències, va permetre controlar i pal·liar l'abast dels danys, així com rescatar i allotjar la població més directament afectada, amb la qual cosa es va aconseguir que els efectes de les inundacions hagen sigut incalculablement inferiors als que podria haver causat un fenomen d'aquesta magnitud.  
Per això, cal deixar constància de l'abnegació i l'esforç realitzats per totes les persones que van intervindre en les tasques de protecció de persones i béns, de rescat, de neteja i de recuperació de la normalitat a les localitats afectades, i, molt especialment, cal reconéixer i agrair, per la competència demostrada i per l'eficàcia de les seues actuacions, la tasca realitzada per les institucions, entitats i organitzacions següents:  
  
- La Unitat Militar d'Emergències (UME).  
- La Guàrdia Civil de la Sisena Zona.  
- El Cos Nacional de Policia.  
- La Unitat del Cos Nacional de Policia adscrita a la Comunitat Valenciana.  
- Els cossos de policia local dels municipis afectats.  
- El Consorci Provincial de Bombers d'Alacant.  
- El Servei de Bombers Forestals de la Generalitat.  
- La Creu Roja Espanyola.  
- Les agrupacions de protecció civil i voluntariat de protecció civil de la Comunitat Valenciana.  
Per això, com a reconeixement del compromís que han assumit amb els valors de solidaritat i d'auxili a les persones que es troben en situacions de risc i emergència, per l'eficàcia de la seua labor humanitària i per l'inestimable servei prestat a la Comunitat Valenciana en ocasió de les inundacions catastròfiques de setembre de 2019, prèvia deliberació del Consell, en la reunió de 7 d'octubre de 2019,  
  
DECRETE  
  
Concedir la Distinció de la Generalitat a la Unitat Militar d'Emergències (UME), a la Guàrdia Civil de la Sisena Zona, al Cos Nacional de Policia, a la Unitat del Cos Nacional de Policia adscrita a la Comunitat Valenciana, als cossos de policia local dels municipis afectats, al Consorci Provincial de Bombers d'Alacant, al Servei de Bombers Forestals de la Generalitat, a la Creu Roja Espanyola i a les agrupacions de protecció civil i voluntariat de protecció civil de la Comunitat Valenciana.  
  
València, 7 d'octubre de 2019  
  
El president de la Generalitat,  
XIMO PUIG I FERRER